钦定古今图书集成/理学汇编/文学典/第061卷 > 朱弼
## 钦定古今图书集成/理学汇编/文学典/第061卷 > 朱弼

按马令《南唐书》本传：“弼字君佐，建安人也。精究五传，
旁贯数经。开宝中，诣金陵，一举以关头中第，授国子
助教，知庐山国学。生徒数百，苦无赖辈，如卢绛、诸葛
涛、蒯鳌之徒，事饮博，多横逆。学官旷职，循缘而已。及
弼至，性本严重，动持礼法。每升堂讲释，生徒环立，各
执疑难，问辨锋起。弼应声解说，莫不造理。虽题非己”
出，而事实联缀，宛若宿构。以故诸生诚服，皆循规范。
绛等稍稍引去，四方肄业者多造焉。弼短一足，时谓
之“跛子先生。”及建康平，例入京师，授衡山簿。居官廉
洁，事上无谄。每俸给不充，则虚腹度日，妻子服御，寒
暄不继，时皆叹服。出见衡岳崇峻，遂有终老之志。秩
满致仕，守岳庙令，食本官俸。数年卒。四壁萧然，衣衾
棺殓，皆出于故人，君子以为清。